**Informatīvais ziņojums**

**„Par Eiropas Savienības Stratēģijas Baltijas jūras reģionam nacionālās koordinācijas mehānismu Latvijā”**

Ārlietu ministrija kā Eiropas Savienības (turpmāk – ES) Stratēģijas Baltijas jūras reģionam (turpmāk Stratēģija) Rīcības plāna īstenošanas koordinējošā iestāde, ir sagatavojusi šo informatīvo ziņojumu un tam pievienoto Ministru Kabineta (turpmāk – MK) protokollēmuma projektu, lai atjaunotu nacionālo koordinācijas mehānismu 2015. gada jūnijā atjaunotā Stratēģijas Rīcības plāna īstenošanai.

**I Esošās situācijas raksturojums**

Stratēģija tika apstiprināta 2009. gada oktobra Eiropadomē un ir pirmā ES makro-reģionu stratēģija. Tā aptver astoņas ES dalībvalstis Baltijas jūras reģionā – Dāniju, Igauniju, Latviju, Lietuvu, Poliju, Somiju, Vāciju un Zviedriju. Stratēģija ir paredzēta ES dalībvalstīm, taču, lai konstruktīvāk risinātu reģiona problēmas, tā atbalsta sadarbību arī ar reģiona ārējiem partneriem, tostarp Baltkrieviju, Islandi, Krieviju un Norvēģiju.

Stratēģijas īstenošana balstās uz Rīcības plānu, kurš tiek regulāri atjaunots. Kopš 2012. gada Rīcības plānā ir definēti trīs vispārējie mērķi – ‘Glābt jūru’, ‘Apvienot reģionu’ un ‘Celt labklājību’. Katra Rīcības plānā noteiktā politikas joma ir pakārtota kādam no Stratēģijas vispārīgajiem mērķiem, savukārt horizontālās darbības attiecas uz visiem Stratēģijas mērķiem.

2015. gada jūnijā atjaunotajā Rīcības plānā ir precizēta pienākumu sadale starp EK, dalībvalstīm, politikas jomu un horizontālo darbību koordinatoriem. Turpmāk no dalībvalstīm tiek prasīta lielāka iesaiste un atbildība Stratēģijas īstenošanā. Iepriekšējo prioritāšu vietā ir iezīmētas konkrētas politikas jomas, un to skaits samazināts no 17 uz 13. Konsolidētas arī horizontālās darbības – to skaits samazināts no 5 uz 4. Tādas politikas jomas kā Iekšējais tirgus (*Internal market*) un Mazie un vidējie uzņēmumi (*SME*) ir apvienotas vienā – Inovāciju (*Innovation*) politikas jomā, savukārt Bioloģiskās daudzveidības (*Bio*) un Noziedzības (*Crime*) politikas jomas, kā arī horizontālā darbība reģiona kopējās identitātes (*Promo*) īstenošanai ir integrētas citās Rīcības plāna sadaļās. Visām politikas jomām un horizontālajām darbībām ir atjaunota darba programma. Tāpat arī Stratēģijas paraugprojektu īstenošanas procedūra ir padarīta vienkāršāka, un Rīcības plāns papildināts ar nodaļām par komunikācijas jautājumiem un reģionālo organizāciju lomu Stratēģijas īstenošanā. Latvija kopā ar Dāniju turpina būt enerģētikas politikas jomas koordinators, veicinot šīs politikas jomas un Baltijas enerģētikas tirgus starpsavienojumu plāna (BEMIP) ieviešanu. Stratēģijas Rīcības plāna pielikumā no 142 paraugprojektiem 65 ir ar Latvijas līdzdalību. Trijos no tiem Latvija ir vadošais partneris. Paraugprojektu saraksts tiks regulāri pārskatīts, dodot iespēju tajā iekļaut jaunus projektus.

ES Latvijas prezidentūras laikā tika organizēts VI ikgadējais Stratēģijas forums par tēmu „Sasniegt e-kvalitāti, savienojot reģionu” (*Achieving E-Quality by Connecting the Region*). Šis forums, kas notika 2015. gada 15.-16. jūnijā Jūrmalā, bija viens no lielākajiem Latvijā organizētajiem pasākumiem ES Prezidentūras laikā. Tas vienlaikus aktualizēja Stratēģijas un ES Latvijas prezidentūras prioritātes par reģiona nākotni, konkurētspēju un digitālo savienojamību. Forums sniedza iespēju Stratēģijas īstenošanā iesaistītajiem partneriem apspriest reģionam nozīmīgus jautājumus, kā arī palielināt Stratēģijas redzamību nacionālā, reģionālā un ES līmenī. Foruma paralēlās sesijās eksperti diskutēja par aktuālajiem jautājumiem enerģētikas, konkurētspējas, izglītības, pētniecības, kultūras, veselības un vides jomās, identificēja esošās problēmas un vienojās par turpmākajiem soļiem Stratēģijas īstenošanai.

Lai koordinētu Rīcības plāna īstenošanu Latvijā, kopš 2009. gada Ārlietu ministrijas vadībā darbojas darba grupa, kura izveidota ar MK 2009. gada 25. augusta rīkojumu Nr.577. Darba grupa ietver visu ministriju, Latvijas Darba devēju konfederācijas (turpmāk – LDDK), Latvijas Pašvaldību savienības (turpmāk – LPS) un Pārresoru koordinācijas centra (turpmāk – PKC) pārstāvjus. Pēdējās izmaiņas darba grupas sastāvā veiktas 2016. gada 7. jūnijā ar MK rīkojumu Nr.318.

Papildus tam, lai nodrošinātu Latvijas pilnvērtīgu iesaisti Stratēģijas Rīcības plāna īstenošanā, ir izveidots visaptverošs nacionālās koordinācijas mehānisms, kas iepriekšējo reizi tika aktualizēts ar 2014. gada 25. marta MK protokollēmumu (prot. Nr. 18, 30.§). Par Latvijas iesaisti katrā Rīcības plāna politikas jomā un horizontālajā darbībā ir atbildīga konkrēta nozares ministrija. Ārlietu ministrija īsteno nacionālā koordinatora funkcijas.

**II Konstatēto problēmu apraksts**

Iepriekšējā Stratēģijas Rīcības plāna īstenošanas periodā nozaru ministrijas strādājušas pie Stratēģijas jautājumu aktualizēšanas, piedaloties vadības grupu sanāksmēs, ikgadējos forumos un citos pasākumos, iesaistījušās projektu pieteikumu izstrādē un projektu īstenošanā, kā arī atbalstījušas iesaistīto pušu informētību par Stratēģiju. Tomēr līdz šim Latvija saskārusies arī ar vairākiem izaicinājumiem, lai īstenotu Stratēģijas Rīcības plānu. Kavējošie faktori bijuši nepietiekami finanšu resursi un cilvēkresursu kapacitāte, lai regulāri izstrādātu un virzītu kvalitatīvus projektu pieteikumus, nepietiekama dažādu sektoru sadarbība nacionālā līmenī, kā arī politikas jomu un horizontālo darbību uzdevumu pārklāšanās ar citiem pastāvošiem sadarbības formātiem.

Lai nodrošinātu turpmāko darbu 2015. gada jūnijā atjaunotā Stratēģijas Rīcības plāna īstenošanā, un, ņemot vērā 2014. gada 21. oktobra ES Padomes Secinājumus par makro-reģionālo stratēģiju pārvaldību, kuri aicina uz skaidru pienākumu un kompetenču sadali nacionālajā līmenī, ir nepieciešams precizēt un atjaunot Stratēģijas nacionālās koordinācijas mehānismu Latvijā attiecībā uz kompetenču sadali starp iesaistītajām ministrijām par Rīcības plānā paredzētajām politikas jomām un horizontālajām darbībām.

**III Priekšlikumi turpmākai rīcībai – atjaunots koordinācijas mehānisms**

* Stratēģijas un tās Rīcības plāna īstenošanas koordinēšanu nacionālā līmenī turpina nodrošināt ar MK rīkojumu izveidotā darba grupa, kurā pārstāvētas nozaru ministrijas, PKC, LPS un LDDK.
* Ārlietu ministrija sadarbībā ar PKC, Finanšu ministriju un Vides aizsardzības un reģionālās attīstības ministriju turpina uzraudzīt Stratēģijas un tās Rīcības plāna īstenošanas procesu Latvijā, nodrošinot savstarpēji saskaņotu Latvijas interešu ievērošanu Baltijas jūras reģiona līmenī, atbilstoši valsts ilgtermiņa un vidēja termiņa stratēģiskajos attīstības plānošanas dokumentos noteiktajiem mērķiem un prioritātēm.
* Katrā Rīcības plāna politikas jomā vai horizontālajā darbībā attiecīgā nozares ministrija turpina nodrošināt Latvijas interešu apzināšanu nacionālajā līmenī un to pārstāvību ES un makro-reģionālā līmenī. Ja Rīcības plānā noteiktā politikas joma vai horizontālā darbība skar vairāku ministriju atbildības jomas, tad, savstarpēji vienojoties, tiek izraudzīta vadošā ministrija, kura koordinē Latvijas darbības.
* Vadošā ministrija turpina būt atbildīga par operatīvu informācijas apmaiņu un viedokļu saskaņošanu par sadarbību politikas jomas vai horizontālās darbības ietvaros. Vadošā ministrija sekmē politikas jomas vai horizontālās darbības redzamību, izplatot informāciju par konferencēm, izsludinātajiem konkursiem un veiksmīgiem projektiem, un nodrošina komunikāciju ar sabiedrību, tādējādi veicinot Stratēģijas atpazīstamību kopumā.
* Vadošā ministrija turpina sekmēt Latvijas partneru iesaisti reģionālajos projektos politikas jomas vai horizontālās darbības ietvaros, tai skaitā – virzot priekšlikumus par reģionālās sadarbības projektiem, kā arī nodrošinot informācijas sagatavošanu un apkopošanu par Rīcības plānā noteiktās politikas jomas vai horizontālās darbības ietvaros veiktajām darbībām.
* Ārlietu ministrija, kā Stratēģijas nacionālā līmeņa koordinējošā iestāde, turpina nodrošināt Latvijas viedokļa pārstāvību augsta līmeņa sanāksmēs ES formātos un atbalstu caur diplomātiskajām misijām reģiona valstīs, kā arī operatīvu informācijas nodošanu vadošajām ministrijām.
* Vadošā ministrija turpina nodrošināt ekspertu dalību politikas jomu un horizontālo darbību Vadības komitejās (plānotas divreiz gadā vai pēc vajadzības) un konferencēs, kā arī plāno ar to saistītos komandējumu izdevumus. Komandējumu izdevumi sedzami ministrijai piešķirto budžeta līdzekļu ietvaros vai, ja iespējams, no Stratēģijas politikas jomu un horizontālo darbību atbalstam paredzētajiem līdzekļiem.
* Vadošai ministrijai ir tiesības deleģēt dalībai politikas jomas vai horizontālās darbības Vadības komitejā tās pārraudzībā esošas valsts pārvaldes iestādes vai kapitālsabiedrības, kurās valsts ir kapitāldaļu turētāja, kas realizē valsts politiku atbilstoši konkrētās politikas jomas vai horizontālās darbības mērķiem un uzdevumiem.
* Vadošā ministrija sadarbībā ar atbilstošās politikas jomas vai horizontālās darbības reģiona līmeņa koordinatoriem un LDDK izvērtē iespējas piesaistīt ieinteresēto Latvijas mazo un vidējo uzņēmumu un citu dalībnieku projektus Rīcības plāna paraugprojektiem, kā arī apzina iespējamos finanšu avotus.
* Vadošā ministrija savas kompetences jomā integrē Stratēģijas uzdevumus un atbildību nozaru ministrijas darba plānā, saskaņojot Stratēģijas uzdevumus ar nacionālajiem mērķiem. Lai izvairītos no politikas jomu un horizontālo darbību uzdevumu pārklāšanās ar citiem pastāvošiem sadarbības formātiem, vadošā ministrija informē par to darba grupu un attiecīgas politikas jomas un horizontālās darbības koordinatorus, kā arī sniedz priekšlikumus situācijas risinājumam.
* Vadošās ministrijas funkcijas Rīcības plāna politikas jomās nodrošina:

Aizsardzības ministrija:

* Jūras drošības (*Safe*) politikas joma (attīstīties par vadošo reģionu jūras drošības jomā) attiecībā uz sadarbību drošības jomā.

Ekonomikas ministrija:

* Inovāciju (*Innovation*) politikas joma (reģiona potenciāla pilnīga izmantošana pētniecības, inovāciju un mazo un vidējo uzņēmumu jomās; Digitālā vienotā tirgus izmantošana talantu un investīciju piesaistei);
* Tūrisma (*Tourism*) politikas joma (pastiprināt reģiona vienotību caur tūrismu).

Iekšlietu ministrija:

* Sauszemes drošības (*Secure*) politikas joma (drošības stiprināšana ārkārtas situācijās uz sauszemes, aizsardzība negadījumos un pārrobežu noziedzībā).

Izglītības un zinātnes ministrija:

* Izglītības (*Education*) politikas joma (izglītības un pētniecības attīstība, nodarbinātības veicināšana).

Kultūras ministrija:

* Kultūras (*Culture*) politikas joma (kultūras, radošo industriju un radošās uzņēmējdarbības attīstīšana).

Satiksmes ministrija:

* Jūras drošības (*Safe*) politikas joma (attīstīties par vadošo reģionu jūras drošības jomā) attiecībā uz sadarbību jūrniecības jomā;
* Kuģošanas (*Ship*) politikas joma (tīras kuģošanas paraugreģiona attīstīšana);
* Transporta (*Transport*) politikas joma (iekšējo un ārējo transporta savienojumu uzlabošana).

Veselības ministrija:

* Veselības (*Health*) politikas joma (cilvēku veselības un tās sociālo aspektu uzlabošana un veicināšana).

Vides aizsardzības un reģionālās attīstības ministrija:

* Piesārņojuma (*Hazards*) politikas joma (bīstamo vielu lietošanas un ietekmes samazināšana);
* Barības vielu (*Nutri*) politikas joma (barības vielu noplūdes jūrā samazināšana līdz pieļaujamam līmenim).

Zemkopības ministrija:

* Bioekonomikas (*Bioeconomy*) politikas joma (ilgtspējīgas lauksaimniecības, mežsaimniecības, zivsaimniecības un akvakultūras veicināšana).
* Ekonomikas ministrijai sadarbībā ar Dānijas Enerģētikas aģentūru un Eiropas Komisiju nodrošināt Stratēģijas Enerģētikas (*Energy*) politikas jomas koordinēšanu ar mērķi veicināt kopīgā stratēģijas un Baltijas enerģētikas tirgus starpsavienojumu plāna īstenošanu. 2015. gada 9. jūnija MK sēdē (MK sēdes protokols Nr. 28) tika izskatīts informatīvais ziņojums "Par papildu valsts budžeta saistību uzņemšanos projekta "P1.008 Eiropas Savienības stratēģijas Baltijas jūras reģionam politikas jomas enerģētika un politikas jomas transports atbalsta pasākumi un koordinācija" (*P1.008 Supportive Activities and Coordination in EUSBSR PA Energy and PA Transport*) īstenošanai". Sekojoši tika noslēgts līgums tehniskās palīdzības finansējuma saņemšanai. Ekonomikas ministrijai noslēgt sadarbības līgumus ar Dānijas Enerģētikas aģentūru un Zviedrijas Uzņēmumu un inovāciju ministriju, kā arī plānot administratīvos izdevumus ekspertu komitejas sanāksmju organizēšanai, atbilstoši enerģētikas politikas jomas koordinatoru savstarpējam tehniskās palīdzības finansējuma līgumam. Latvijai īpaši svarīgi ir tehniskās palīdzības finansējuma saņemšanas noteikumi politikas jomas un horizontālo darbību koordinatoriem ESSBJR ietvaros.
* Vadošās ministrijas funkcijas Rīcības plāna horizontālajās darbībās nodrošina:

Vides aizsardzības un reģionālās attīstības ministrija:

* Klimata (*Climate*) horizontālā darbībā (klimata pārmaiņu mazināšana un pielāgošanās klimata pārmaiņām);
* Telpiskās plānošanas (*Spatial planning*) horizontālā darbība (veicināt jūras un sauszemes telpiskās plānošanas izmantošanu visās Baltijas jūras reģiona valstīs; attīstīt vienotu pieeju pārrobežu sadarbībai).

Ārlietu ministrija:

* Stratēģijas kapacitātes (*Capacity*) horizontālā darbība (Stratēģijas un iesaistīto pušu spēju palielināšana un stiprināšana);
* Kaimiņvalstu (*Neighbours*) horizontālā darbība (Baltijas jūras sadarbības pievienotās vērtības radīšana sadarbībā ar kaimiņvalstīm un reģioniem).
* Izglītības un zinātnes ministrija inovāciju politikas jomā, Aizsardzības ministrija sauszemes drošības politikas jomā, Vides aizsardzības un reģionālās attīstības ministrija jūras drošības un kuģošanas politikas jomās un Labklājības ministrija savas kompetences jomās sadarbībā ar vadošo ministriju ir līdzatbildīgas par priekšlikumu virzīšanu reģionālās sadarbības projektu iekļaušanai Rīcības plānā, viedokļu saskaņošanu ar pārējām valsts pārvaldes iestādēm, sociālajiem partneriem un ieinteresētajām pusēm, kā arī ir līdzatbildīgas par projektu īstenošanu un problēmjautājumu apzināšanu.
* Nozaru ministrijas savas kompetences jomās saziņā ar Ārlietu ministriju turpina būt atbildīgas par priekšlikumu virzīšanu finansējuma saņemšanai no ES struktūrfondu un investīciju fondu līdzekļiem, viedokļu saskaņošanu ar pārējām valsts pārvaldes iestādēm, sociālajiem partneriem un ieinteresētajām pusēm, kā arī ir atbildīgas par projektu īstenošanu.
* Plānošanas reģioni un pašvaldības tiek aicināti ņemt vērā Stratēģiju, izstrādājot reģionālās attīstības stratēģijas un sagatavojot sadarbības projektus, kā arī noteikt jomas, kur pārrobežu sadarbība var sniegt pievienoto vērtību reģionāliem centieniem sekmēt plašākas sabiedrības labklājību.
* Lai veidotu stabilu sociālo dialogu, konsultācijās un informācijas apmaiņā par Stratēģiju tiek aicināti piedalīties arī arodbiedrību pārstāvji. Lai veicinātu dažādu sektoru sadarbību nacionālā līmenī, konsultācijās un informācijas apmaiņā par Stratēģiju tiek aicināti piedalīties nevalstisko organizāciju pārstāvji. Šo organizāciju pārstāvji var tikt pieaicināti dalībai esošajā Stratēģijas darba grupā Ārlietu ministrijas vadībā vai citu Stratēģijas informatīvo pasākumu ietvaros.

Informatīvā ziņojumā izklāstītais Latvijas valsts pārvaldes funkciju sadalījums Stratēģijas īstenošanai ir iekļauts klāt pievienotajā MK protokollēmuma projektā.

Ārlietu ministrs E.Rinkēvičs

Vīza: Ārlietu ministrijas valsts sekretārs A.Pildegovičs

16.06.2016 11:08

1848

Renāte Bula

Eiropas departamenta Baltijas valstu, Ziemeļvalstu

un reģionālās sadarbības nodaļas vecākā referente

Tālrunis: 67016477; E-pasts: [renate.bula@mfa.gov.lv](mailto:renate.bula@mfa.gov.lv)